"Il-proċess tal-ippjanar huwa logħba mixtrija" – Moviment Graffitti Il-Moviment Graffiti fi stqarrija qal li l-Ħamis, it-Tribunal tal-Ambjent u l-Ippjanar (EPRT) ħabbar li se jastjeni mid-deċiżjoni finali fuq l-appell tas-siġar f'Ħad-Dingli. Il-Moviment qal li dan jfisser li "dawn is-siġar tal-ħarrub li għandhom iktar minn 300 sena ġew ikkundannati għall-qtugħ kif ukoll ingħatat il-barka biex jinbeda x-xogħol fuq triq li qalgħet ħafna kritika għax se tinbena fuq art agrikola." L-istqarrija tkompli tgħid li kien hemm xhur ta' seduti quddiem l-EPRT, fejn il-Moviment Graffitti, ir-residenti, il-bdiewa u esperti fuq is-siġar ippreżentaw l-argumenti tagħhom dwar l-importanza li għandhom dawn is-siġar għall-ekosistema tal-post, kif ukoll argumenti legali li wrew li x-xogħlijiet proposti ma kellhomx permess sħiħ ta' żvilupp minkejja li parti mis-sit qiegħda f'ODZ. "Minkejja l-argumenti numerużi u l-evidenza kollha, l-EPRT iddikjara li l-appellanti ma rnexxilhomx iġibu provi li għandhom interess ġudizzjarju f'dan il-każ," qal l-Moviment Graffiti. Graffiti staqsa, "kf jista' jkun li r-residenti tal-post, u l-bdiewa li għadhom jaħdmu l-art sal-lum m'għandhomx interess dirett f'dak li se jiġri lil dawn is-siġar? Kif jista' l-poplu inġenerali ma jkollux interess meta l-art hija pubblika u dawn is-siġar ilhom jipprovdu kenn, dell, arja nadifa u tgawdija għal sekli sħaħ? Kif tista' l-qerda ta' ekosistema kumplessa ma tkunx ta' interess għalina lkoll?" Il-Moviment Graffiti kkonkludew jgħidu li "d-deċiżjoni tal-EPRT ta' nhar il-Ħamis għamlitha ċara li l-proċess kollu tal-ippjanar huwa logħba mixtrija li aħna qatt ma nistgħu nirbħu, b'entitajiet tal-gvern jagħmlu tajjeb għal xulxin biex jipproteġu interessi kbar minflok jieħdu deċiżjonijiet b'mod onest u trasparenti."